Zakariás 7

1Így szólt az ÚR igéje Zakariáshoz Dárius király uralkodásának negyedik évében, a kilencedik hónapnak, a Kiszlév hónapnak negyedik napján, 2amikor a bételiek elküldték Szárecert, Regem-Meleket és embereiket, hogy esedezzenek az ÚRhoz, 3és kérdezzék meg a Seregek URának házában levő papoktól és prófétáktól: Sírjunk-e az ötödik hónapban, megtartóztatva magunkat, ahogyan évek óta tesszük? 4Így szólt hozzám a Seregek URának igéje: 5Mondd ezt az ország egész népének és a papoknak: Amikor böjtöltetek és gyászoltatok az elmúlt hetven év alatt, az ötödik és a hetedik hónapban, az én kedvemért tartottatok-e böjtöt? 6Amikor meg ettetek és ittatok, akkor nem a magatok kedvéért ettetek és ittatok? 7Hiszen az volt az ÚR igéje, amelyet a régebbi próféták által hirdettetett, amikor még békében laktak Jeruzsálemben és a körülötte levő városokban, és amikor lakott volt a Délvidék és az alföld is, 8amit az ÚR igéje Zakariásnak is mond. 9Ezt mondja a Seregek URa: Igazságos ítéletet hozzatok, szeretettel és irgalmasan bánjatok egymással! 10Az özvegyet és az árvát, a jövevényt és a nyomorultat ne zsákmányoljátok ki, és ne tervezzetek egymás ellen magatokban semmi rosszat! 11De ők nem akartak figyelni, sőt lázadozva hátat fordítottak, és bedugták fülüket, hogy ne halljanak. 12Szívüket gyémántkeménnyé tették, hogy ne hallják a törvényt, sem azokat az igéket, amelyeket a Seregek URa küldött lelke által a régebbi próféták útján. Emiatt háborodott fel olyan nagyon a Seregek URa. 13Nem hallgattak rá, amikor ő kiáltott, ezért így szól a Seregek URa: Én sem hallgatom meg őket, ha hozzám kiáltanak. 14Szétszórtam őket olyan népek közé, amelyeket nem ismertek, az ország pedig pusztán maradt utánuk, senki sem járt arra. Így tették pusztává a gyönyörű országot.

Kedves Testvérek!

Bizonyára mindenki, aki volt diák, ismeri azt a diák trükköt, amikor valaki érdeklődést színlelve, még az óra elején feltesz egy kérdést. Ez lehetőleg a tanár kedvenc témaköréből vett kérdés kell legyen. Eme tevékenységnek kettős célja van: Először is mutatja a kérdést feltevő diák buzgóságát, érdeklődését, másodszor a tanár minden bizonnyal egy egész órán át tartó kiselőadásba kezd, és a kedvenc témájában elmerülve megfeledkezik feleltetésről, kínos kérdésekről, a következő anyagról, és reménység szerint egyáltalán az ott ülő diákok létezéséről. Van azonban amikor ez a fegyver fordítva sül el, és a tanár egy egész órás nem túl kellemes oktatói párbeszédbe kezd az érdeklődő diákkal, akit kérdés feleletek útján kíván a tudomány mélységeibe bevezetni, vagy esetleg kötelező szakkörre invitálja az illetőt.

Kicsit hasonlít a mai történetünk ehhez a szituációhoz. Küldöttség érkezik Jeruzsélembe Béthelből, (vagy fogságban maradt, bétheli származású emberektől), akik azt kérdezik a jeruzsálemi vallási vezetőktől, hogy a fogságban gyakorolt böjti szokásokat, amelyek gyász és szomorúság kifejezői voltak, a templom lerombolására, Gedalja helytartó halálára emlékezve, most az új helyzetben, az épülő új templomban, az újra megtalált hazában kell-e gyakorolni. Melyik a helyes magatartás: elhagyni ezeket, hiszen az ünnep, az öröm ideje jött el, és el lehet hagyni a gyászt, vagy megtartani, hogy az öröm idején is emlékezzünk az elmúlt nyomorúságra. Kicsit úgy érezhetik, hogy kár volt feltenni a kérdést, mert Isten, aki a szívek vizsgálója, Zakariás által először nem is a konkrét kérdésre felel konkrét válasszal, hanem a vizsgálatába kezd, és általános tanításba fog, a vallásos gyakorlatunkat illetően.

1. Először óv az, üres szív nélküli vallásosságtól.

Az ember életének mindenben kellenek keretek, és ez igaz, a vallásos gyakorlatunkra is. Isten rendel el ünnepnapokat, istentiszteleti formákat, rítusokat, mert tudja, hogy mi ebben a megtanult rendben mozgunk otthonosan. Mennyire így van ez, azt talán pont most tapasztaljuk, amikor felborult az élet rendje, összefolynak hétköznapok, hétvégék…stb.

Jó, ha a hitgyakorlatunknak is van rendje. Mikor imádkozunk, ünnepelünk, mit hogyan mondunk énekelünk. Még a teljes szabadságban formálódó őskeresztyén gyülekezeteket is inti Pál apostol a jó rend megtartására, és ezért írja meg a korintusi levélben az úrvacsora rendtartását.

Jó, ha vannak kapaszkodók az életünkben. Amikor elerőtlenedünk, akkor meg tudnak tartani. Ahogyan megtartotta a 70 évi fogságban az elerőtlenedő zsidó népet az évente háromszor megtartott gyászünnep az emlékezésben, Istenhez tartozó identitásában, hitében, reménységében, így tarthatnak meg bennünket jól megtanult imáin, szokásaink amikor elerőtlenedünk. Valaki mesélte, hogy nehezen ment neki egy nehéz életszakaszában az imádság, de azért este, puszta megszokásból, mégis mindig eldarálta a Mi Atyánk - ot. Azt vette észre, hogy egyszerre már értelemmel telnek meg a szavak, amiket mond, egyre több gyönyörűséget talált Jézus által tanított ima egy-egy sorában, majd kiegészítette azokat gondolatban, és így újult meg az imaélete.

Fontosak tehát hitdolgainkban is ezek a keretek, de ha csak keretek maradnak, ha csak egy vallásos máz, egy élettelen gyakorlat, egy külvilágnak szóló színház, vagy szív nélküli külsőség, akkor Isten megítéli azt, hiszen Ő nem azt nézi ami a szeme előtt van, hanem ami a szívben van. Ő nem áldozatot vár, hanem engedelmességet.

Zakariás szavaira szinte rárímel Pál szava: „Akár esztek tehát, akár isztok, akár bármi mást tesztek, mindent Isten dicsőségére tegyetek!” 1 Kor 10,31.

1. Isten óv a szívtelen kegyességtől

A próféták általános üzenete szól itt a böjtről, illetve minden vallásos cselekedetről, hogy ha a hívő élete csak rítus és nem ethos, akkor az hiteltelen élet. Isten a nagy parancsolatban adja elénk e két dolog összetartozását: Szeretni kell Istent, mert Isten imádata nélkül az ember nem tudja szeretni embertárást, de szeretnünk kell egymást, mert csak ebben mutathatjuk meg Istenhez tartozásunkat.

János apostol így tanít:

20Ha valaki azt mondja: „Szeretem Istent”, a testvérét viszont gyűlöli, az hazug, mert aki nem szereti a testvérét, akit lát, nem szeretheti Istent, akit nem lát. (1 Ján 4,20.)

Istentisztelet, és irgalom, istentisztelet, és emberszeretet összetartozó dolgok. Ha a hitnek nincsenek cselekedetei, az a hit halott önmagában. Nem ér semmit a böjt, az imádáság, a templomba járás, még az adakozás sem, ha közben kemény a szív, mint a gyémánt, és nem tud megindulni mások nyomorúságán, és nem tud cselekedni a hétköznapok apró és nagyobb szolgálatában.

Jézus mutatott nekünk példát irgalmasságból, önátadásból, áldozatos szeretetből. De Jézus tanított arra is, hogy hogyan kell igazi tartalommal megtölteni a hitünk kereteit, hogyan kell imádkoznunk, böjtölnünk, istentiszteletet tartanunk. Nekünk pedig nem lehet más példánk csak Ő.

Ámen.